《台城路 花坞纪游同蔼卿赋》
清代·关锳

深山一夜惊黄叶，萧萧满林风扫。瘦柳敧霜，低芦冱水，凉得吟蝉都少。

清溪半绕。已溪上炊烟，一丝青袅。知近禅扉，残钟隐隐出林杪。

何时买山事了。赁舂终下计，何似耕钓。但近村边，能通船处，细选三间屋料。

休嫌地小。任种菜栽梅，春秋都好。不见西风，晚鸦栖树早。

作者简介：清浙江钱塘人，字秋芙。诸生蒋坦妻。工书、画、琴及诗词。多愁善病，诵经学佛。早卒，坦著《秋灯琐忆》记其事。有《三十六芙蓉诗存》、《梦影楼词》。